सोमवार को पाकुड़ के मुफस्सिल थाना क्षेत्र अंतर्गत बेलडांगा में मैनुल शेख के घर में अचानक बम फट गया, जिससे इलाके में सनसनी फैल गई। बताया जाता है कि सोमवार की सुबह 11 बजे मैनुल शेख के घर के बाथरूम में रखे कई देशी बम अचानक फटने लगे, जिससे घर की दीवार क्षतिग्रस्त हो गया। मामले की जानकारी मिलते ही एसडीपीओ अशोक कुमार सिंह मौके पर पहुंचे तबतक घर की सफाई कर सभी पुरुष सदस्य घर से फरार हो गए थे। एसडीपीओ के अनुसार महिलाएं कुछ भी बताने में असमर्थता जतायी। बम कहां से आया यह भी कोई बताने को तैयार नहीं है। इस मामले में जिले के एसपी शैलेन्द्र प्रसाद वर्णवाल ने बताया कि 65 वर्षीय मैनुल शेख के कुल 6 पुत्र हैं, जिनमें 50 वर्षीय मेहरुल शेख हत्या का आरोपी भी है। लगभग 12 वर्ष पहले मेहरुल शेख ने निहारपाड़ा के फेलू शेख की हत्या बम मारकर कर दी थी। एसपी ने बताया कि बम कहां से और किस उद्देश्य से लाया गया था इसकी जांच हो रही है। आरोपियों को गिरफ्तार कर मामले का उद्भेदन किया जाएगा।